Oom Herrie se kerrie: Gaan skenk bloed | Maroela Media
Die Springbokke se rits flou, en flouer, vertonings die afgelope tyd laat oom Herrie dink aan iets soortgelyks 'n paar dekades gelede. Die span het ook 'n lot nederlae teen die bleekbeentjies op die lyf geloop – sommer teen van die graafskappe ook.
Dit was maar 'n gedempte spanpraatjie wat die afrigter, oom Bierman Coetzee, afsluit met: "So, manne, kom ons doen iets positiefs en gaan skenk almal bloed."
Waarop die moedelose kaptein, Danie Swiegers, reageer: "Raait, coach, maar teen wie moet ons gaan verloor?"
Deesdae, as die pynpolisie gewaar iemand het selfs net die geringste snytjie opgedoen, dan word hy vir 'n bloedbesering van die veld gehaal en opgefieks voor hy verder kan speel. Destyds het die voorspelers se truie naderhand te naar gelyk as 'n makker of opponent se neus aan die bloei geslaan of per ongeluk gestamp is.
Nou sê die Bloeddiens daar is in die aanloop tot die Kersvakansie 'n tekort aan sekere soorte bloed, en mense moet asseblief kom skenk.
Ja, oom Herrie was altyd vol stories hieroor, want sien, oom Herrie het bewyse dat hy twee bloedgroepe het. Volgens die ou weermag-"dogtag" is oom Herrie O+. Al die ander toetse sê dis A+. Die Weermag het die bloed uit die regterarm getrek.
Maar maak nie saak van waffer kant af sake betrag word nie, oom Herrie mag nooit geskenk het nie weens maltakoors.
Die groot dam lê nou vir baie voor, maar elke dag by die see is ook nie te plesierig nie. Dus, die dag wat die Suidoos tier en die bloublasies die strand 'n mynveld maak, gaan soek gerus die naaste tak van die bloeddiens op, en maak 'n pint.